Železničná trať Bratislava – Štúrovo

Železničná trať Bratislava – Štúrovo (v cestovnom poriadku pre verejnosť označená ako železničná trať číslo 130    ) je elektrifikovaná dvojkoľajná železničná trať na Slovensku, ktorá spája Bratislavu a Štúrovo a pokračuje na Budapešť. Trať je súčasťou Paneurópskeho dopravného koridoru č. 4., spájajúceho Drážďany a Istanbul.

 Dejiny 
Trať Bratislava – Štúrovo patrí ku kľúčovým úsekom v sieti ŽSR. Od sprevádzkovania 16. decembra 1850 patrila k najstarším a najdôležitejším tratiam v Rakúsko-Uhorsku, no i v strednej Európe, pretože spájala Viedeň a Budapešť.

Železnica z mesta Marchegg bola do Bratislavy dokončená už 10. augusta 1848 a od roku 1846 bol v prevádzke i maďarský úsek z Budapešti po Vác. Prepojenie sa budovalo juhom Slovenska a vytvorilo spojnicu dvoch najdôležitejších miest monarchie. 

Druhá koľaj pribudla do roku 1904 a elektrická trakcia v roku 1969.

 Súčasné využitie trate 
Trať je v Bratislave napojená na trať č. 110 ako aj na iné trate. Medzinárodné spoje EC/EN prichádzajú z Nemecka (Berlín, Hamburg) Česka (Praha, Brno) a Poľska (Varšava, Katowice) a pokračujú do Budapešti v dvojhodinovom takte. Vnútroštátne rýchliky Železničnej spoločnosti Slovensko využívajú najmä úsek po Nové Zámky kde končia, alebo po Palárikovo, odkiaľ pokračujú taktiež v dvojhodinovom takte po trati č. 150 do Zvolena, Banskej Bystrice či Košíc. V rámci Integrovaného dopravného systému v Bratislavskom kraji boli zavedené vlakové linky S60 – Bratislava – Senec – Galanta, R60 – Bratislava – Senec – Galanta, a S65 – Bratislava Nové Mesto – Senec – Galanta kde prevažná väčšina vlakov jazdí do stanice Bratislava hlavná stanica.
 Vlaky jazdia v hodinovom, resp. v dopravnej spičke v polhodinovom takte.

Trať je využívaná aj pre potreby nákladnej dopravy, o.i. rafinériou Slovnaft a spoločnosťou Duslo. 

Na prevažnej väčšine trate je traťová rýchlosť 120 km/h, pričom v úsekoch železničných staníc je obmedzená na 100 km/h, okrem staníc Pribeta, Strekov a Mužla s traťovou rýchlosťou 120 km/h. 

 Modernizácia trate 

V deväťdesiatych rokoch minulého storočia bol zmodernizovaný úsek Senec - Sládkovičovo v dĺžke cca. 15 km na traťovú rýchlosť 140 km/h.  V roku 2021 boli vyhlásené verejné obstarávania na traťové úseky Nové Zámky - Palárikovo v dĺžke cca. 8 km  a Trnovec nad Váhom - Tvrdošovce v dĺžke cca. 10 km.  Komplexná rekonštrukcia prebehla od konca roku 2022 po koniec roku 2023. Traťová rýchlosť sa zvýšila na 140 km/h, konštrukčne však železničný zvršok, spodok, trolej umožňuje budúce zavedenie rýchlosti do 160 km/h.  

V roku 2022 boli v železničnej stanici Dvory nad Žitavou zmodernizované výhybky.  

 Úseky trate 
Trať sa podľa KCP ŽSR skladá z úsekov:

 Železničná trať Szob – Štúrovo (130/6)
 Železničná trať Štúrovo – Bratislava (hlavná stanica)
 Železničná trať Šurany – Palárikovo (130/5)
 Železničná trať odb. Močiar – BA predmestie (130/3) – BA-N. Mesto (1962) (130/1)

 Zoznam staníc a zastávok 
 Bratislava hlavná stanica – križovatka s traťou 100 (BA – DNV – Marchegg (ÖBB)), 110 (BA –  Kúty – Břeclav), 120 (BA – Žilina), 132 (BA – Rajka) a 607 (BA hl. stanica – Nové mesto)
 Bratislava-Vinohrady
 Bratislava-Vajnory
 Ivanka pri Dunaji
 Bernolákovo
 Veľký Biel
 Senec
 Reca
 Pusté Úľany
 Sládkovičovo
 Galanta – križovatka s traťou 133 (Leopoldov – Galanta)
 Topoľnica
 Šaľa – križovatka s traťou 134 (Šaľa – Neded)
 Trnovec nad Váhom
 Jatov
 Tvrdošovce
 Palárikovo
 Ľudovítov
 Nové Zámky – križovatka s traťou 135 (N. Zámky – Komárno), 140 (N. Zámky – Prievidza), 150 (N. Zámky – Zvolen) a 151 (N. Zámky – Zlaté Moravce)
 Dvory nad Žitavou
 Pribeta
 Strekov
 Nová Vieska
 Gbelce
 Mužla
 Štúrovo – križovatka s traťou 152 (Štúrovo – Levice)
 Szob MÁV  [70 MÁV] 

 Odbočka Palárikovo – Šurany 
 Palárikovo
 Šurany – križovatka s traťou 140 (N. Zámky – Prievidza), 150 (N. Zámky – Zvolen) a 151 (N. Zámky – Zlaté Moravce)

 Referencie 

 Pozri aj 
 Zoznam železničných tratí na Slovensku
 Dejiny železníc na Slovensku
 Železničný uzol Bratislava

 Iné projekty 

 Externé odkazy 
 Železničná trať Štúrovo – Bratislava hlavná stanica - podrobné informácie na Rail.sk
 ŽSR cestovné poriadky podľa trate
 Video z trate

 Zdroj 
 www.vlaky.net

Bratislava – Štúrovo
Kategória:Železnica v Bratislave
Kategória:Doprava v okrese Senec
Kategória:Doprava v okrese Galanta
Kategória:Doprava v okrese Šaľa
Kategória:Doprava v okrese Nové Zámky